སྤྱི་ལོ་གཅིག་དགུ་ཞེ་བརྒྱད་ལོའི་ཟླ་དང་པོའི་ཚེས་སུམ་ཅུ་ཉིན་གྱི་ཕྱི་དྲོར།སྐུ་ན་ཅུང་ཟད་བགྲེས་པའི་མི་ཞིག་རང་གི་བཞུགས་ཤག་གི་སྒོ་ར་བརྒྱུད་ཧིན་དྷུ་ཆོས་པ་ཚོའི་སར་འགྲོ་བའི་ལམ་ཁར།གློ་བུར་དུ་མེ་མདའི་སྐད་སྒྲ་བཞི་རིམ་པར་གྲགས་སྐབས་བགྲེས་པོ་ཁོང་དེ་མུར་ཐང་ལ་འགྱེལ།མཚན་མོ་དེར་ཁོང་གི་བློས་ཐུབ་ཀྱི་གྲོགས་པོ་པཎ་ཌི་ཏ་ནེ་ཧ་རུས་རླུང་འཕྲིན་བརྒྱུད།འོད་སྣང་ང་ཚོའི་མི་ཚེ་དང་རྒྱང་དུ་གྱེས་པས།འཇིག་རྟེན་མུན་པས་ཁེངས་སོང་ཞེས་རྒྱ་གར་མི་དམངས་ལ་ཁྱབ་བསྒྲགས་བྱས།ལོ་ན་ཅུང་ཟད་བགྲེས་པའི་རླབས་ཆེན་མི་སྣ་ཁོང་མཧཱ་ཏ་མ་གྷན་དྷི་མཆོག་ཡིན་ཞིང༌།ཁོང་གི་སྐུ་ཚེའི་མཛད་རྣམ་མི་ཤེས་མཁན་སུ་ཞིག་ཡོད།མཧཱ་ཏ་མ་གྷན་དྷི་མཆོག་ནི་སྤྱི་ལོ་༡༨༦༩ཟླ་༡༠ཚེས་༢ཉིན་རྒྱ་གར་ནུབ་ཕྱོགས་སུ་གཏོགས་པའི་པོར་པན་དཱར་ཞེས་པར་སྐུ་འཁྲུངས་ཤིང༌།མོ་ཧཱན་ཏ་ས་ནི་ཁོང་གི་མཚན་གྱི་ཐོག་མ་དེ་ཡིན་ཞིང་དེའི་དོན་རླབས་ཆེན་གྱི་བླ་སྲོག་ཅེས་པ་ཡིན་ལ།ཚིག་ཐུང་ངུ་འདི་ནི་ཁོང་གི་མཚན་མགོར་ཕྱིས་སུ་ཐོགས་པ་ཞིག་རེད།གྷན་དྷི་མཆོག་གི་ཁྱིམ་རྒྱུད་ཀྱིས་སྲིད་གཞུང་གི་གོ་གནས་གལ་ཆེན་རྒྱུན་རིང་བཟུང་བ་དང༌།ཁོང་གི་ཡབ་ཀྱང་རྒྱ་གར་མངའ་སྡེ་ཞིག་གི་ལས་གནས་མཐོ་བའི་ལས་བྱེད་གཤིས་ཀ་བཟང་ལ་བློ་ཁོག་ཡངས་པ།ཕྱག་ལས་ཐོག་ཧ་ཅང་འཇོན་ཐང་ཡོད་མཁན་ཞིག་ཡིན།ཁོང་གི་བུ་གྷན་དྷི་ནི་ཡབ་ལ་བརྩེ་སེམས་ཆེ་བ་མ་ཟད།ཡུམ་ལ་ཡང་བརྩེ་ཞེན་ཤུགས་ཆེ་ཡོད།ཁོང་གི་མ་ཡུམ་ནི་ཧིན་དྷུའི་ཆོས་ལུགས་ལ་དད་འདུན་ཤིན་ཏུ་ཆེ་བས་མཆོད་པ་མ་ཕུལ་སྔོན་བཟའ་བཏུང་མི་བྱེད་མཁན་ཞིག་ཡིན།